**ΕΚΘΕΣΗ ΔΡΑΣΤΗΡΙΟΤΗΤΩΝ ΤΟΥ ΕΚΠΑΙΔΕΥΤΙΚΟΥ ΠΕΡΙΚΛΗ ΜΕΣΣΗΝΗ (ΠΕ19-20) ΜΕΤΑ ΤΗ ΜΕΤΑΚΙΝΗΣΗ ΤΟΥ ΣΤΟ ΠΛΑΙΣΙΟ   
ΤΟΥ ΕΥΡΩΠΑΪΚΟΥ ΠΡΟΓΡΑΜΜΑΤΟΣ ERASMUS+**

Πριν αναφερθώ στις δραστηριότητες της 5μερης επιμορφωτικής δράσης, θα ήθελα να επισημάνω ότι οι μετακινήσεις μου πραγματοποιήθηκαν χωρίς κανένα πρόβλημα. Τόσο η διαμονή όσο και ο φορέας υποδοχής ήταν άψογοι. Επίσης, όλες οι γραφειοκρατικές διαδικασίες που σχετίζονταν με την επιμόρφωση είχαν διευθετηθεί από τους αρμόδιους φορείς άμεσα και ουσιαστικά.

Το σεμινάριο είχε τίτλο «EXPERIMENTAL BARCELONA», Experimental travel for education, creative tourism and well-being. Διεξήχθη στη Βαρκελώνη από τις 4 έως τις 9 Ιουλίου του 2016. Η ομάδα επιμορφούμενων αποτελούνταν από εννέα εκπαιδευτικούς διαφόρων ειδικοτήτων, έξι άντρες και τρεις γυναίκες. Εξ αυτών οι τέσσερις ήταν Έλληνες, τέσσερις Πολωνοί και μία εκπαιδευτικός από τη Λιθουανία. Επίσης, υπήρχε και μια εκπαιδευόμενη ως παρατηρητής, από τη Νέα Υόρκη.

Το σεμινάριο ήταν εξολοκλήρου βιωματικό. Πολλές από τις δραστηριότητες πραγματοποιούνταν σε εξωτερικούς χώρους και ομαδοσυνεργατικά. Κατά τη διδασκαλία πραγματοποιήθηκε μερική χρήση ΤΠΕ μέσω βιντεοπροβολέα για διάφορες μικρές παρουσιάσεις. Το ίδιο το θέμα απαιτούσε αξιοποίηση των χώρων και του περιβάλλοντος με διάφορες δραστηριότητες εκτός της «σχολικής τάξης».

Κατά την άφιξή μας την πρώτη μέρα (Δευτέρα 4 Ιουλίου 2016) στον χώρο διεξαγωγής του σεμιναρίου στην περιοχή Lesseps, κοντά στην Plaça de Lesseps στο Gràcia (συνοικία της Βαρκελώνης που πήρε το όνομά της από τον Ferdinand de Lesseps, ο οποίος διορίστηκε Γάλλος πρόξενος το 1842), μας καλωσόρισε εγκάρδια, σε ένα φιλικό περιβάλλον, η υπεύθυνη επιμόρφωσης του προγράμματος Marta Mandolini. Επίσης, έγιναν οι απαραίτητες συστάσεις γνωριμίας με τους υπόλοιπους επιμορφούμενους, που όπως ανέφερα παραπάνω ήταν από διαφορετική χώρα. Η γλώσσα διεξαγωγής του προγράμματος ήταν η Αγγλική.

Μετά από μικρή παρουσίαση σχετικά με τη θεματολογία και τις προσδοκίες του Προγράμματος, για λόγους γνωριμίας μεταξύ των επιμορφούμενων έγινε από τον καθένα μια σχετική και περιληπτική παρουσίαση τόσο των προσωπικών στοιχείων, όσο και των προσδοκιών από τη συμμετοχή του στο εν λόγω πρόγραμμα. Μετά την ολοκλήρωση της παραπάνω διαδικασίας, ακολούθησε η εισήγηση της επιμορφώτριας με θέμα «Introduction to Environmental and Tourism Psychology». Με την ολοκλήρωση αυτής, ακολούθησαν ερωτήσεις και συζήτηση επί του θέματος και παρουσίαση του θέματος «Eco Psychology». Η πρώτη μέρα επιμόρφωσης ολοκληρώθηκε με Individual practical activities.

Τη δεύτερη μέρα (Τρίτη 5 Ιουνίου 2016) του επιμορφωτικού σεμιναρίου ξεκινήσαμε με εισήγηση της Marta Mandolini. Θέμα: «Sustainable Tourism and Experiential Travel». Επισημάνθηκε ότι καθένας έχει τον δικό του τρόπο σύνδεσης με ανθρώπους και μέρη, δεν υπάρχει ένα μέγεθος που να ταιριάζει σε όλους, όπως και δεν υπάρχει ένας «έγκυρος» τρόπος του ταξιδιού, εφόσον καθένας μαθαίνει μέσα από μια διαφορετική διαδικασία, αποκομίζοντας σε κάθε ταξίδι του εμπειρίες και εικόνες που θυμάται μέσα από αυτό. Θα ήθελα να προσθέσω ότι υπάρχει μια πολύ σημαντική εκπαιδευτική πτυχή για τα βιωματικά ταξίδια. Πιστεύουμε ότι η μάθηση δεν σταματά ποτέ, σε οποιαδήποτε ηλικία, και βυθίζοντας τον εαυτό μας σε ένα νέο περιβάλλον με τις ελάχιστες προκαταλήψεις οδηγούμαστε σε νέες προοπτικές για τους άλλους και για εμάς τους ίδιους. Ασκώντας την ενσυναίσθηση, μπορούμε να εμβαθύνουμε στη σχέση μας με τους πολιτισμούς και τους ανθρώπους που μας φιλοξενούν ως ταξιδιώτες.

Με την παρουσίαση του θέματος «Case History and Experiences» αναγνωρίσαμε τη σημασία της ποιότητας στο traveling και τη συμβολή της μαθησιακής εμπειρίας και της ενεργού συμμετοχής στην ανάπτυξη χαρακτηριστικών και δυνατοτήτων, καθώς και τα κίνητρα και το βάθος της μαθησιακής διαδικασίας.Μετά το διάλειμμα, ακολούθησε βιωματική δραστηριότητα «Touring your home town». Δηλαδή, στη δική μας περίπτωση έγινε Barcelona Guided Tour - Free Walking Tour of Barcelona. Ο στόχος μας ήταν απλός, αν και φιλόδοξος: να καθοριστεί το πρότυπο για περιηγήσεις με τα πόδια στη Βαρκελώνη. Με την εξασφάλιση αγγλόφωνου ξεναγού, αναδείχθηκε μέσα από την αφήγησή του η ιστορική σημασία διαφόρων σημαντικών κτηρίων της πόλης, κι εμείς είχαμε μία απολαυστική τουριστική εμπειρία.

Την τρίτη μέρα (Τετάρτη 6 Ιουνίου 2016) η θεματολογία περιλάμβανε τη δραστηριότητα «Discovering the city through intuitive “alternating travel”», η οποία πραγματοποιήθηκε γύρω από την πόλη. Μας δόθηκε το ζήτημα: «like and dislike», τι μας αρέσει και τι δεν μας αρέσει καθώς περιδιαβαίνουμε σε μια πόλη που επισκεπτόμαστε για πρώτη φορά. Μέσα από αυτή τη διαδικασία, μπορούμε να παρατηρήσουμε με μια διαφορετική ματιά την πόλη που επισκεπτόμαστε, εντοπίζοντας τα όμορφα και τα άσχημα αυτής, και πιθανόν κάνοντας συγκρίσεις με άλλες που έχουμε επισκεφτεί στο παρελθόν.

Την τέταρτη μέρα (Πέμπτη 7 Ιουνίου 2016) το αντικείμενό μας ήταν «Discovering an environment through Eco Psychology». Υλοποιήσαμε μια δραστηριότητα κατά την οποία θεωρήσαμε ότι είμαστε μια ομάδα μαθητών που μόλις επισκέπτεται μια νέα πόλη. Μας δόθηκε ένας χάρτης της περιοχής. Με μόνο μέσο αυτόν, χωρίς χρήση άλλων τεχνικών μέσων (GPS κ.λπ.), μας ζητήθηκε να σχεδιάσουμε μια συγκεκριμένη διαδρομή στον χάρτη, με σαφέστατες οδηγίες τόσο από πλευράς διαδρομής (οδούς κ.λπ.) όσο και από πλευράς χρόνου. Ξεκινήσαμε από ένα δεδομένο και συγκεκριμένο σημείο. Καταλήγοντας σε ένα άλλο, επίσης συγκεκριμένο, έπρεπε να γίνει καταγραφή στο μέτρο του δυνατού των περισσότερων αξιοθέατων που θα συναντήσουμε, με σαφέστατες τις οδηγίες της διαδρομής. Για παράδειγμα, προχωράμε ευθεία τρία οικοδομικά τετράγωνα, στην τάδε οδό στρίβουμε αριστερά κ.λπ. Αυτή η βιωματική άσκηση είχε σκοπό να μας βοηθήσει να κάνουμε σωστή κατανομή του χρόνου μας στην πόλη που επισκεπτόμαστε και να αντιληφθούμε την έννοια του προσανατολισμού.

Την πέμπτη μέρα (Παρασκευή 8 Ιουνίου 2016) συνεχίστηκε η βιωματική μας εκπαίδευση μέσα από μια διαφορετική διαδικασία: «Discovering the city through meeting residents and workers». Αφού χωριστήκαμε σε ομάδες, βγήκαμε στη γύρω περιοχή της Gracia και συνομιλήσαμε (κάτι σαν συνέντευξη) με ντόπιους κατοίκους της περιοχής καθώς και εργαζομένους, για την πόλη τους και τα προβλήματά τους. Προσπαθήσαμε δηλαδή να μάθουμε μια πόλη μέσα από τα μάτια και τη γνώμη των δικών της κατοίκων, καταγράφοντας τις απόψεις και τους προβληματισμούς τους.

Την έκτη και τελευταία μέρα (Σάββατο 9 Ιουνίου 2016) κάθε ομάδα παρουσίασε μια μικρή εργασία σχετικά με την εμπειρία μας στο Πρόγραμμα. Έγινε συζήτηση και καθένας κατέθεσε τις δικές του εμπειρίες και τα συμπεράσματα. Κλείνοντας, κληθήκαμε να παρουσιάσουμε τα δικά μας εκπαιδευτικά σενάρια, βασισμένα στο μοντέλο της διερευνητικής μάθησης. Συζητήσαμε διάφορα σενάρια που θα εμπλέκουν μαθητές και εκπαιδευτικούς και θα συνδέουν το σχολείο με την αναζήτηση γνώσης μέσα από μια τέτοια διαδικασία. Η επιμόρφωση έκλεισε με ανατροφοδότηση και προτάσεις, καθώς και συζήτηση για μελλοντικές συνεργασίες σε άλλα ευρωπαϊκά προγράμματα.

Θα ήθελα να επισημάνω ότι το εν λόγω Πρόγραμμα μου πρόσφερε νέες εκπαιδευτικές προοπτικές. Καινοτόμες ιδέες και νέα εκπαιδευτικά σενάρια προβάλλουν πλέον ως δυνατότητα στο πλαίσιο της μαθησιακής διαδικασίας και πιστεύω ότι κατά τη νέα σχολική χρονιά θα μπορέσω να προβώ σε εφαρμογή τους στην τάξη με τους μαθητές μου, προσφέροντάς τους γνώση πέρα από τα τετριμμένα της καθημερινότητας. Οι δραστηριότητες που έπονται του προγράμματος και θα πραγματοποιηθούν στο μέλλον δεν προκύπτουν από κάποια απαίτηση του διοργανωτή του σεμιναρίου, αλλά από την προσωπική επιθυμία να εμπλουτίσω και να αξιοποιήσω τις πολύτιμες γνώσεις που έλαβα κατά τη διάρκεια αυτής της εξαιρετικού ενδιαφέροντος εβδομάδας. Έχω ήδη εντάξει στον προγραμματισμό της διδασκαλίας μου μεθόδους και τεχνικές που εφαρμόστηκαν στο σεμινάριο, και κυρίως το ύφος και τη φιλοσοφία που πρέπει να διαπνέει τη διδασκαλία σύμφωνα με τη φιλοσοφία των διοργανωτών, η οποία, όπως διαπίστωσα, αποτελεί ήδη δεδομένη πρακτική στις περισσότερες (κυρίως Βόρειες) ευρωπαϊκές χώρες. Αναμένω ότι τα αποτελέσματα θα είναι εξαιρετικά.

Με πρωτοβουλία των συμμετεχόντων έχει ξεκινήσει διαδικτυακή επικοινωνία μεταξύ μας (e-mails, σελίδα στο Facebook), ώστε να ανταλλάσσουμε απόψεις, εμπειρίες, ιδέες.

Επίσης, προκειμένου να αναπτύξω περαιτέρω τις σχετικές γνώσεις και δεξιότητες, αναζήτησα βιβλιογραφία στο Διαδίκτυο και έχω ήδη παραγγείλει κάποια βιβλία που μας πρότειναν οι διοργανωτές.

Ολοκληρώνοντας, θα ήθελα να τονίσω πως είμαι απόλυτα ευχαριστημένος με τη διοργάνωση του σεμιναρίου και τα αποτελέσματά του. Αποδείχτηκε πολύ περισσότερο κουραστικό και απαιτητικό απ’ ό,τι περίμενα, αφήνοντάς με όμως αναπάντεχα "διαφορετικό" και ωριμότερο ως άνθρωπο και ως εκπαιδευτικό, και παρέχοντάς μου πολύτιμα εφόδια, τα οποία πιστεύω πως θα έχουν άμεση επίδραση στη διδασκαλία μου και στη σχέση με τους μαθητές μου.

Ο εκπαιδευτικός

Περικλής Μεσσήνης

ΠΕ19-20 Πληροφορικός